**Materi Wucalan Basa Jawi Sekolah Dasar Klas 1, 2, 3**

**Dening Endang Nurhayati**

**Prodi Pendidikan Bahasa Jawa**

**Fakultas Bahasa Dan Seni Universitas Negeri Yogyakarta**

1. **Purwaka**

Manungsa ing sadhengah wekdal tansah ngginakaken basa, prasasat manungsa boten saged uwal kaliyan basa. Tanpa basa manungsa boten badhe ketingal jatidhirinipun pinangka manungsa. Kanthi basa ugi, saged dipunbedakaken jatidhirinipun manungsa satunggal kaliyan sanesipun, malah nedahaken kanthi cetha bedanipun kaliyan kewan (Oka, lan Suparno, 1994:1). Basa saksanesipun dados tengering manungsa, basa dados alat kangge ngandharaken gagasanipun dhateng tiyang sanes, utawi kosok wangsulipun basa dados piranti kangge mangertosi gagasanipun tiyang sanes. Awit saking menika, basa dados penting sanget tumrap pagesanganing manungsa, tanpa basa manungsa linglung, boten saged srawung sarta boten saged nyekapi kabetahanipun amargi boten saged ngandharaken kekajenganipun dhateng tiyang sanes menawi betah setunggaling barang utawi perkawis.

Adhedhasar andharan wau lajeng tuwuh pitakenan menapa basa menika? Senajan basa boten saged uwal kaliyan manungsa ananging kathah ingkang boten nggagas menapa sejatosipun basa menika? Supados cetha menapa basa menika, salajengipun badhe kaandharaken pangertosaning basa. Basa inggih menika alat srawung, dumados saking lambang swanten ingkang tumata, gadhah teges, sarta gadhah sifat *arbitrer,* kangge mahyakaken gagasaning manungsa, utawi sekelompok manungsa dhateng tiyang sanes.

Sambet kaliyan andharan ing nginggil basa menika lair saking pengalamaning manungsa utawi sagrombolaning manungsa ingkang dados alat rerembagan masyarakatipun. Masyarakat ingkang mapan ing tanah Jawi gadhah alat rerembagan ingkang dipunsebat basa Jawi. Basa Jawi inggih menika alat srawungipun masyarakat Jawi. Amrih tiyang saged lancar rerembagan, tiyang kasebat kedah trampil basa. Upadi amrih trampil basa tiyang kedah sinau basa kanthi taberi. Dene caranipun kaandharaken wonten andharan salajengipun kanthi winatesan materi ajar basa Jawi tumrap siswa SD klas andhap saha inggil.

1. **Materi Ajar Basa Jawi**

Sinau basa mekaten gadhah urutan sepisan mirengaken, kaping kalih micara, kaping tiga maos, saha kaping sekawan nyerat. Tataran sepisan ingkang kedah dipunsinau siswa inggih mirengaken. Amrih siswa trampil siswa kedah kathah gladhi mirengaken. Kanthi cara permati siswa nyemak tuturaning guru, kanca, tiyang-tiyang ingkang dipunpanggihi utawi, nyemak siaran radio, televisi, utawi media sanesipun ingkang dipunsamektakaken sekolah. Pirantos ingkang dipunandelaken ing wucalan mirengaken inggih menika talingan. Siswa kedah nilingaken talingan supados paham wosing andharan. Siswa ingkang paham andharan, limrahipun saged ngandharaken wigatosing isi andharan, sarta saged nanggapi pitakenan ingkang sambet kaliyan materi ajaripun. Urutaning sinau inggih menika: siswa nyemak kanthi permati, siswa damel ringkesaning isi, siswa nirokaken, siswa ngandharaken piyambak, sarta siswa mangsuli pitakenan. Materi kapilih ingkang ngremenaken, isi wewarah, saha ngewrat nilai-nilai budi pekerti utawi tatakrama.

Urutan salejengipun inggih menika wicara utawi micara. Siswa dipungladhi medharaken gagasan kanthi pirantos utami tutuk, tuturan dipuntata kanthi prasaja nanging trep kaliyan unggah-ungguhipun, ancas kawegigkan arupi lancar micara kanthi unggah-ungguh ingkang trep, manut empan papanipun. Caranipun siswa diputuntun medhar, kanthi cara dipundhawuhi nirokaken, siswa dipun dhawuhi medhar piyambak, siswa dipundhawuhi medhar kanthi patrap ingkang trep, saha cocok unggah-ungguhing basanipun. Evaluasinipun kanthi cara siswa nirokaken kanthi leres, nglagokaken piyambak, mangsuli pitakenan, sarta paraktik rerembagan/pacelathon.

Urutan salajengipun inggih menika maos. Siswa maos seratan, pirantosipun netra saha tutuk, ancasipun siswa paham isining wacana, sarta saged ngandharaken dhateng tiyang sanes. Urutaning wucalan, siswa dipundhawuhi nirokaken maos, siswa maos piyambak, siswa dipundhawuhi ngandharaken isi waosan, saha mangsuli pitakenan guru. Evaluasi, siswa dipundhawuhi maos kanthi lafal ingkang leres, siswa dipundhawuhi mangsuli pitakenan guru, siswa dipundhawuhi negesi tembung, siswa dipundhawuhi ngandharaken isi waosan.

Urutan salajengipun inggih menika nyerat. Pirantosipun asta, netra, saha alat nyerat. Urut-urutaning wucalan, siswa dipundhawuhi nyerat tembung, frasa, ukara, siswa dipundhawuhi nyerat kanthi tema tartampu, saha jinising wacana tartamtu. Evaluasinipun, siswa dipundhawuhi nyerat kanthi leres, manut kaliyan kompetensi ingkang dipunancas.

Materi ingkang dipun pilih sasaged-saged ingkang ngewrat nilai-nilai luhur budaya Jawi. Ancasipun kangge ndhidhik siswa amrip trampil basa kanthi unggah-ungguh ingkang pener, saengga dados lare ingkang lembah manah, sopan santun, sarta kasalira ing tatakrama. Tuladha pamilihing materi.

1. Tembang Siji Loro Telu

**Siji loro telu, tangane sedheku, mirengake Bu Guru, menawa didangu.**

**Papat nlima, lenggahe sing tata, aja padha sembrana, mundhak ora bisa.**

2). Pucung

Tangi turu, gage-gage padha adus, Kemu lan sikatan, Aja lali nyembah Gusti, Yen wis rampung enggala padha sarapan.

3). Tangi, turu, kemu, nata, buku, ora, lali, karo, sangu.

4). Wacana Tuku Sate

Tini tuku sate. Satene sate sapi. Tini tuku telu. Tuku sate karo sega. Satene digawa bali.

5). Wacana: Dewi Sri

Dewi Sri Putri Medhangkamolan. Putrane Sri Maha Punggung. Senenge njajah desa milang kori. Mulang perkara tetanen, lan carane ngolah. Dewi Sri nyipta lesung, lan alu kanggo nutu. Lesung uga kanggo kothekan, malah-malah kanggo gamelan. Dewi Sri diaji-aji wong Jawa. Papane ing senthong tengah, jenenge krobongan, utawa patanen, ana uga sing ngarani padaringan.

6) Pacelathon

Karmi : Yu Minten, aku dina iki apes tenan.

Minten : Apes kepriye?

Karmi : Olehku sinau ki wis seminggu, ning aku durung apal apa-apa.

Minten : Sebabe apa?

Karmi : Sebabe lehku maca taksambi nonton TV

Minten : Ooo, ngono, ya mesthi wae, kapal apale, wong sing disinau Sinetron.

7). Pacelathon

Murid : Sugeng enjing Bu Guru.

Guru : Sugeng enjing, waah sregep tenan, kowe .

Murid : Inggih Bu, ajrih menawi telat.

Guru : Iya kuwi prayoga, luwih apik gasik, isa alon-alon lakune. Yen kes

usu bisa-bisa nampa alangan ing ndalan, marga dalane rame. Ya wis ayo mBak.

Murid : Inggih Mangga Bu, matur nuwun kawigatosanipun.

8) Gambuh

Sekar gambuh ping catur, kang cinatur polah kang kelantur, tanpa tutur, katula-tula katali, kadalu warsa katletuh, kapatuh pan dadi awon.

9) Pangkur

Mingkar-mingkuring angkara, akarana karenan mardisiwi, sinawung resmining kidung, sinuba sinukarta, mrih kertarta pakartine ngelmu luhung, kang tumrap neng tanah Jawi, agama ageming aji.

9) SMS

Nuwun sewu Bu Guru, kula Wahyuni murid kelas 5, dinten menika nyuwun idin boten mlebet sekolah amargi sakit. Matur nuwun.

10) Parikan

Kembang mlathi warna putih, SD Legundi sing tak pilih

Manuk emprit mencok uwit mawar, dadi murid kudu bisa sabar.

Materi 1) ing nginggil ngewrat nilai-nilai kesantunan ingkang arupi: ngurmati guru kanthi cara mirengaken/nggatosaken wucalan, lenggahipun tata, tanganipun tata, sinau kanthi tememen, ngginakaken unggah-ungguhing basa kanthi pener, saha ikhtiyar supados saged nampi wucalan kanthi sae. Sarampunging pasinaon, lajeng dipunwonteni evalusai kanthi cara: siswa dipundhawuhi nirokaken, nglagokaken, mangsuli pitakenan, mratekaken patraping lenggah, utawi patrap sanesipun. Dene *pengembangan materi* kanthi cara paring PR upaminipun nyuwun dipuntuturi tiyang sepuhipun tembang **Esuk-esuk**

**Esuk-esuk srengengene uwis metu, Ibu, nyuwun pangestu keng putra badhe sinau, nyangking etas ing njerone isi sabak, Bapak, grip lan sada sedaya sampun cumepak Bapak, awan-awan srengene ana tengah Simbah, bingah-bingah keng wayah mantuk sekolah.**

Materi 1) ing nginggil saged dipunangge kanthi ingsat-ingset wonten wucalan wicara, maos, nyerat, saha nyekar, utawi materi sanesisipun kadosta kawruh basa, sastra, saha paramasastra. Materi ing nginggil ugi saged kaangge materi maos, sarta nyerat aksara Jawa menawi kaewahan ngangge aksara Jawa.

Materi-materi ing nginggil namung dhapur tuladha kemawon dereng dipuntata adhedhasar silabus sarta kompetensi ingkang dipunrancang ing kurikulum. Awit saking menika mangke sageda dipuntata wonten salebeting *work shop* supados saged runtut kados tataran kompetensi ingkang dipuntata ing kurikulum. Mekaten sekedhik urun rembug perkawis materi basa Jawi ing pawiyatan SD mugi wonten ginanipun, tumrap kanca-kanca Guru. Matur Nuwun, nyuwun pangapunten sedaya kalepatan dalasan kekirangan.